Video en foto's: ŉ V8 soos min | Maroela Media
Die Lexus RC F. Foto: Verskaf
In ŉ tyd waar meeste enjins kleiner word en turbo’s kry, maak dit ŉ gedeelte van die motorman in my hartseer. Hoewel turbo-enjins loop dat dit klap, is daar min dinge wat vergelyk met ŉ goeie atmosferiese enjin waar mens die toere bo 7 000 r/min. kan jaag. Nóg lekkerder is wanneer die toerenaald bó 5 500 r/min. kom en die enjin dán regtig begin trek … Hy begin dán ook vir mens regtig laat weet daar is iets aan die gang soos hy sy stem dik maak deur die vier uitlaatpype.
Ons ken die Lexus RC. Ons het die bekendstelling van die 350 bygewoon en het hom ook later op toets gehad. Ek is gaande oor die gemak en die ontwerp. Die gehalte van die Lexus is soos gewoonlik uit die boonste rakke. Die RC 350 is ŉ lieflike sportmotor en het sy plek in die mark. Die 350 het wel plek in die reeks gelos vir die vuurvretende F. Die Lexus RC F word aangedryf deur Lexus se 5,0 V8 met 351 kW en 530 Nm gepaard met hulle agtspoed-wringkragomsitter-outokas.
Een van Lexus se puik eienskappe is die ritgehalte. Al is die RC F ŉ sportmotor met ŉ asemrowende V8 ry hy steeds soos ŉ Grand Tourer. Die RC F het sitplek vir vier – maar eintlik eerder net vir 2 + 2. Daar is ŉ ruim kattebak vir jou naweek weg se pakkerasies. Op die oop pad teen 120 km/h luier die V8 teen ŉ lae 1 900 r/min en dus is die brandstofverbruik regtig puik. Ons het aan die Suidkus 9,1 ℓ/ 100 km gehandhaaf. As mens sy keel ooptrek op die baan is dit ŉ ander storie – maar dis te wagte.
Die RC F bied ŉ indrukwekkende balans tussen verrigting en gemak. Daar is blitsvinnige sportmotors wat verskriklik vinnig is – maar hulle is eenvoudig té hard om die langpad mee aan te durf. Die RC F kán loop soos ŉ windhond, 270 km/h om presies te wees – maar hy doen dit in uiterste gemak.
As mens nou werklik “groot” is, en jy soek ŉ unieke sportmotor wat pasgemaak is vir om ŉ baan jaag – is die RC F Track Edition moontlik die antwoord. Dit is dieselfde enjin en onderstel as die RC F met ŉ verskeidenheid CFRP- (koolstofvesel- versterkte plastiek) bakpanele soos die enjinkap, dak en so meer. Die Track kry ook spesiale liggewig-sierwiele. Dit spaar altesaam 80 kg teenoor die standaardmodel. Dit bied ŉ 0,2 sekonde vinniger naellooptyd tot 100 km/h. Die Track-weergawe het ook koolstofkeramiek-remme. Om die baan voel die remme onvernietigbaar.
Op die langpad is die sjarme van die V8 effe gedemp andersins sou mens heeltyd teen 200 km/h en meer getoer het. Waar dit losbars, is om die baan. Waar mens regtig die V8 se staal sien, is om die baan in die Track-weergawe met Giniel de Villiers agter die stuur (video volg onderaan die berig).
Maak geen fout – Lexus kan met die RC F heeltemal sy man staan in die swaargewigkategorie teen die Duitsers. Die Lexus het sy eie unieke Japannese sjarme, en ek is gek daaroor. Die RC F word gedek deur Lexus se omvattende sewe jaar/105 000 km-waarborg en instandhoudingsplan. Daar hoef ook nie aan Lexus gerapporteer te word indien jy met jou eie Lexus om ŉ baan gaan jaag nie, en sy waarborg word nie daardeur beïnvloed nie.
Die RC F-reeks lyk só:
Lexus RC F 351 kW/530 Nm 4,3 sek. 270 km/h R1 318 300
Lexus RC F Track 351 kW/530 Nm 4,5 sek. 270 km/h R2 098 200
Brendon Staniforth en Giniel de Villiers jaag om diie baan by Dezzi Raceway in Port Shepstone:
Hi Brendon, het ek reg gelees? Hoef ek nie aan hulle te rapporteer as ek op ‘n baan gaan ry nie?
Beteken dit dat hulle meganismes soos die ratkas, ewenaarslot, en enjin gaan dek nogsteeds? Indien so, kan ek aflei dat hulle baie vertroue in hulle produk het…
Baie dankie vir jou kommentaar. Ja, dit is inderdaad reg. Ek het spesifiek gevra oor die koolstof remme en die kostes om dit te vervang want dit is bitter duur. Die remme word onder die instandhoudingsplan gedek, en daar is geen renbaan beperkings daarop nie. Ek is nes jy verstom
daaroor en ek dink jou afleiding is in die kol.
En daai waarborg. Ander bied gewoonlik 2 jaar onbeperkte waarborg. Toyota het werklik vertroue in die kar, of hulle verwag dat nie veel gaan verkoop nie en die aanbod meer aanloklik maak.
Hansi DiKnoppio · 6 maande gelede
Pragtige motor….net jammer dat…….as ek naar die foto van die Enjin kyk dit net ‘n “Tupperware-Moderne-Kuns” soort van ‘n Enjin laat sien….! ! !